b'\n_START_ARTICLE_\nPanagi\xc3\xb3tis Kon\xc3\xa9\n_START_SECTION_\nSeurajoukkueura\n_START_PARAGRAPH_\nKon\xc3\xa9 edusti nuoruudessaan Olympiakos FC:t\xc3\xa4 ja ranskalaista RC Lensi\xc3\xa4. Ammattilaisdebyyttins\xc3\xa4 h\xc3\xa4n teki vuonna 2005 AEK Ateena FC:n riveiss\xc3\xa4. H\xc3\xa4n edusti seuraa vuodet 2005-2008. Vuonna 2008 Kon\xc3\xa9 siirtyi niin ik\xc3\xa4\xc3\xa4n Kreikan Superliigassa pelanneeseen Iraklis FC:hen, josta h\xc3\xa4n l\xc3\xa4hti vuonna 2010 Serie A:n Brescia Calcioon riitauduttuaan Iraklisin kanssa. Bresciaa Kon\xc3\xa9 edusti kaksi kautta, joista toisen h\xc3\xa4n pelasi lainalla Bologna FC:ss\xc3\xa4 Brescian pudottua Serie B:hen. H\xc3\xa4n teki laina-aikanaan vaikutuksen Bolognaan, ja n\xc3\xa4in seura osti h\xc3\xa4net vuonna 2012. Bolognassa Kon\xc3\xa9 oli yksi avainpelaajista pelattuaan jokaisella kaudellaan noin 30 ottelua. MM-kisojen 2014 j\xc3\xa4lkeen Kon\xc3\xa9 siirtyi Udinese Calcioon Bolognan pudottua Serie B:hen. Udinesess\xc3\xa4 Kon\xc3\xa9 on ollut heti t\xc3\xa4rke\xc3\xa4 pelaaja.\n_START_SECTION_\nMaajoukkueura\n_START_PARAGRAPH_\nKon\xc3\xa9 on pelannut Kreikan nuorten maajoukkueissa. Kreikan jalkapallomaajoukkueessa debyytti tapahtui marraskuussa 2010 It\xc3\xa4valtaa vastaan. Ensimm\xc3\xa4inen maaottelumaali syntyi kes\xc3\xa4kuussa 2014 yst\xc3\xa4vyysottelussa Boliviaa vastaan. H\xc3\xa4n oli mukana my\xc3\xb6s kes\xc3\xa4n 2014 MM-kisoissa, joissa Kon\xc3\xa9 pelasi jokaisessa ottelussa, kun Fernando Santosin valmentama ryhm\xc3\xa4 selviytyi sensaatiomaisesti 16 parhaan joukkoon.'